CELEX: 62015CN0648
Language: hu
Date: 2015-12-03 00:00:00
Title: C-648/15. sz. ügy: 2015. december 3-án benyújtott kereset – Osztrák Köztársaság kontra Németországi Szövetségi Köztársaság

1.2.2016   
            
            
               HU
            
            
               Az Európai Unió Hivatalos Lapja
            
            
               C 38/45
            
         2015. december 3-án benyújtott kereset – Osztrák Köztársaság kontra Németországi Szövetségi Köztársaság
   (C-648/15. sz. ügy)
   (2016/C 038/57)
   Az eljárás nyelve: német
   
      Felek
   
   
      Felperes: Osztrák Köztársaság (képviselők: C. Pesendorfer meghatalmazott)
   
      Alperes: Németországi Szövetségi Köztársaság
   
      Kereseti kérelmek
   
   Az Osztrák Köztársaság és a Németországi Szövetségi Köztársaság közötti, a jövedelem- és vagyonadók területén a kettős adóztatás elkerüléséről szóló egyezmény (öBGBl III 182/2002. és dBGBl II 2002., 735., dBStBl I 2002., 584. [DBA-D/Ö]) EUMSZ 273. cikkel összefüggésben értelmezett 25. cikkének (5) bekezdése alapján az Osztrák Köztársaság és a Németországi Szövetségi Köztársaság között a DBA-D/Ö 11. cikkének értelmezésével és alkalmazásával kapcsolatos véleménykülönbség miatt benyújtott kereset.
   A felperes azt kéri, hogy a Bíróság:
   
               1.
            
            
               ismerje el és állapítsa meg, hogy a jogvita tárgyát képező nyereség-részesedési jegyekből (Genußscheine) származó jövedelmek nem minősülnek a DBA D/Ö 11. cikkének (2) bekezdése értelmében vett „nyereségrészesedési követeléseknek”. Ezért a DBA D/Ö 11. cikkének (1) bekezdése alapján kizárólag Ausztria – mint a Bank Austria székhelye szerinti állam – rendelkezik a nyereség-részesedési jegyekből származó jövedelmek megadóztatásának jogával;
            
         
               2.
            
            
               ismerje el és állapítsa meg, hogy a Németországi Szövetségi Köztársaságnak tartózkodnia kell a Bank Austriának a jogvita tárgyát képező nyereség-részesedési jegyekből származó jövedelmei adóztatásától, így a már az ezek után beszedett adót vissza kell térítenie;
            
         
               3.
            
            
               a Németországi Szövetségi Köztársaságot kötelezze a költségek viselésére.
            
         
      Jogalapok és fontosabb érvek
   
   Az Osztrák Köztársaság azt kifogásolja, hogy a Németországi Szövetségi Köztársaság a jogvita tárgyát képező juttatásokat a DBA D/Ö 11. cikkének (2) bekezdése értelmében vett „nyereségrészesedési” kamatoknak minősíti. Ennek megfelelően, bár magát a juttatást egy elvileg rögzített százalék alapján számítják ki, az jövedelemfüggő, mivel ahhoz egy kielégítő mérleg szerinti eredmény szükséges.
   Ezzel szemben az Osztrák Köztársaság azon a véleményen van, hogy a jogvita tárgyát képező nyereség-részesedési jegyek csupán a névérték rögzített százalékán alapuló kamatfizetésre jogosítanak. Ezen értelmezés már az általános nyelvhasználatból is adódik; ezt megerősíti a DBA D/Ö 11. cikkének (2) bekezdésében példaként említett finanszírozási formákkal való összehasonlítás.
   A jelen ügyben csak a hitelező által nyújtott fizetési halasztás áll fenn, mivel a nyereség-részesedési jegy különösen a futamideje alatt alapvetően egy későbbi években történő utólagos fizetésre való jogosultságot biztosít. A nyereség-részesedési jegyek ezáltal megfelelnek a fix kamatozású értékpapíroknak, amelyekhez bizonyos veszteségkockázat kapcsolódik.